苏辙
六月十三日病起走笔寄仇池
入伏节气变，翛然如九秋。
墙上有短树，庭下风飕飕。
风来吹我衣，虻蚋各已收。
移床就堂下，仰见月成钩。
但与支体快，不作腑脏谋。
半夜起寒热，展转脱水鰌。药剂失先後，欲速反见留，
不免召杨子，把臂揣厥由。
笑我冷治冷，徒尔苦舌喉。
授我桂与姜，乃始与病投。
逾旬不出户，映牖披重裘。
遥闻南山下，不与他土侔。
山寒雪不解，清气昼夜浮。
余冷入市城，烦热遭濯漱。
况乃郡斋静，满地贮清流。
露湿荷叶净，月上松柏幽。
墙头白杨树，秋声无时休。
夜蜩感寒气，上树鸣啾啾。
野鹤弄池水，落拍翅羽修。
此处虽可爱，慎勿恣意游。
凡人爱凉冷，凉冷乃热雠。
试扫北窗下，静卧却所忧。
屏扇去冰雪，虚室风自油。
岁热强自厚，良药彼有不。